Λίλυ Στάινσνάιντερ

Η Λίλυ Χελένε Στάινσνάιντερ-Βένκχαϊμ (Lilly Helene Steinschneider-Wenckheim, 13 Ιανουαρίου 1891 – 28 Μαρτίου 1975) ήταν Ουγγαρέζα και αεροπόρος, η πρώτη γυναίκα αεροπόρος από την Ουγγαρία στην ιστορία.

 Οικογένεια και απαρχές 
Η Λίλυ γεννήθηκε στη Βουδαπέστη ως το δεύτερο τέκνο της Ίρμα και του Μπερνάτ Στάινσνάιντερ, ενός πλούσιου ζεύγους Εβραίων της Αυστροουγγαρίας. Ο πατέρας της ήταν ιδιοκτήτης ενός εργοστασίου παπλωμάτων που παρήγε προϊόντα για τον Οίκο των Αψβούργων, ενώ η μητέρα της είχε καταγωγή από την Τσεχία. Η Λίλυ είχε έναν μεγαλύτερο αδελφό, τον Ούγο.FLUG-Informationen 59. Jg., Folge III+IV/2009 Μετά από μια πτήση επιδείξεως του Λουί Μπλεριό πάνω από τη Βουδαπέστη το 1909, η Λίλυ εμπνεύσθηκε και θέλησε να γίνει αεροπόρος.

Σταδιοδρομία
Η Λίλυ Στάινσνάιντερ έμαθε να πετά αεροπλάνο στο Βίνερ Νόιστατ με δάσκαλο τον Καρλ Ίλνερ και τους γονείς της να προσφέρουν αρχικώς οικονομική υποστήριξη με τον όρο ότι η κόρη τους θα παρέμενε υπό την εποπτεία μιας «Γαλλίδας κυρίας συνοδού». Η Λίλυ εξεγέρθηκε εναντίον του όρου αυτού και έπιασε μια δουλειά, αλλά τα βρήκε δύσκολα, καθώς η αεροπορία ήταν ακριβή υπόθεση.

Στις 15 Αυγούστου 1912 η Στάινσνάιντερ πέρασε τις εξετάσεις και έγινε η πρώτη γυναίκα από την Ουγγαρία και η δεύτερη από την Αυστροουγγρική Αυτοκρατορία (η πρώτη ήταν η Μποζένα Λαγκλέροβα) που πήρε δίπλωμα πιλότου. Από τότε πετούσε με αεροπλάνο μοντέλου Etrich Taube. Στις 6 Οκτωβρίου 1912 έλαβε μέρος στην αεροπορική επίδειξη που έγινε στο Ναγκυβάραντ (τη σημερινή Οραντέα της Ρουμανίας) ενώπιον 2 χιλιάδων θεατών και έγινε δεκτή με θαυμασμό. Από τότε έλαβε πολλά γράμματα από θαυμαστές, αλλά δέχθηκε και επικρίσεις για θραύση των «παραδοσιακών γυναικείων ρόλων». Ομοίως προκάλεσε αναστάτωση εξαιτίας του φύλου της σε μια αεροπορική συνάντηση στο αεροδρόμιο του Άσπερν το 1913. Στην περίσταση εκείνη συνέτριψε το αεροπλάνο της κατά την προσγείωση, αλλά βγήκε άθικτη από το ατύχημα και λίγο αργότερα ξαναπέταξε ως επιβάτιδα με τον Μωρίς Σεβιγιάρ, ο οποίος εκτέλεσε ανάποδο γύρο σε ύψος χιλίων μέτρων. Η Γαλλίδα αεροπόρος Ζαν Παλιέ πέταξε επίσης στην ίδια ημερίδα.

Στις 20 Αυγούστου 1913 στην ημερίδα αεροπορίας του Αγίου Στεφάνου που διοργάνωσε η ουγγρική αερολέσχη, η Στάινσνάιντερ κέρδισε τον αγώνα ταχύτητας, πετώντας έναν κύκλο 2,5 χιλιομέτρων μέσα σε 1 λεπτό και 27 δευτερόλεπτα. Επίσης κατέλαβε τη 2η θέση συνολικά στους 6 συναγωνισμούς της ημερίδας, πίσω μόνο από τον Βίκτορ Βίτμαν.

 Γάμος και μετέπειτα ζωή 
Το 1913 η Στάινσνάιντερ βαπτίσθηκε Χριστιανή και το 1914 παντρεύτηκε τον κόμη Γιόχαν Κουντενχόβε-Καλέργκι (Johann Graf Coudenhove-Kalergi, υποκορ. «Χάνσι»), της γνωστής Οικογένειας Κουντενχόβε-Καλλέργη, υιό του Χάινριχ φον Κουντενχόβε-Καλέργκι και της Μιτσούκο Αογιάμα και μεγαλύτερο αδελφό του Ρίχαρντ Κουντενχόβε-Καλέργκι. Από τότε η αεροπόρος ήταν γνωστή και ως Λίλυ Κουντενχόβε-Καλέργκι ή Κόμισσα  Κουντενχόβε-Καλέργκι.

Μετά τον γάμο της η Λίλυ σταμάτησε τις πτήσεις και έζησε με τον σύζυγό της στο Κάστρο του Ρόνσπεργκ (σημερινό Πομπεζόβιτσε) της Βοημίας.Coudenhove-Kalergi, Barbara: Zuhause ist überall, εκδ. Fischer, Φραγκφούρτη 2015, σελ. 69 Ούτως ή άλλως οι πολιτικές πτήσεις ήταν απαγορευμένες κατά τη διάρκεια του Α΄ Παγκόσμιου Πολέμου και η Στάινσνάιντερ εργάσθηκε ως νοσοκόμα στο Ανατολικό Μέτωπο, φροντίζοντας ασθενείς με τυφοειδή πυρετό.

Το 1927 γέννησε με καισαρική τομή την κόρη της, τη Μαρία Ηλέκτρα Θέκλα Ελισάβετ Χριστίνα Έλενα Σοφία Κουντενχόβε-Καλέργκι, γνωστή απλώς ως Μαρίνα. Η Λίλυ Στάινσνάιντερ πέθανε σε ηλικία 84 ετών στη Γενεύη.

Μνήμη
Μια μικρή οδός (Gasse) στην πόλη Βίνερ Νόιστατ της Αυστρίας φέρει το όνομα της Λίλυ Στάινσνάιντερ προς τιμή της. Ο συγγραφέας Bernhard Setzwein περιγράφει τον βίο της και τον γάμο της με τον Κόμη Κουντενχόβε-Καλέργκι στο μυθιστόρημά του The Bohemian Samurai, που εκδόθηκε το 2017.

Παραπομπές

Κατηγορία:Γυναίκες αεροπόροι
Κατηγορία:Πιλότοι